Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 168

1. Szakmai gyakorlati vizsga és értékelése A gyakorlati vizsga időtartama: 8 óra. Gyakorlati vizsga: Előregyártásban, illetve szerkezeten, helyszíni felhordásban és felületi megmunkálással. A mesterjelöltnek magas fokú szakmai tudást igénylő vizsgafeladatokat kell elvégeznie (saját felszereléssel). Javasolt vizsgafeladatok: — belső lépcsőházi díszkorlát figurális díszítőelemekkel, — díszes tympanon készítése, — kandalló műkő készítéssel, — pultok, párkányok, lépcsők készítése műkőből, — szökőkút készítése. Minden esetben a vizsgadarab készítőjének feliratozása, név és készítés időpontjával. A mesterjelöltnek a mestervizsga előtt mesterremeket kell készítenie, melynek témáját önállóan választja meg. Ezt követően a bizottsággal egyeztetnie kell, minimálisan 20 órás munkaidő-ráfordítással. A gyakorlati vizsga helyét és a feladatokat a Mestervizsga Bizottság jelöli ki az előre elkészített komplex feladatok közül. Három kijelölt gyakorlati feladat közül a mesterjelölt szabadon választhat. A gyakorlati vizsga munkavédelmi, biztonságtechnikai oktatással kezdődik, ahol a Vizsgabizottság elnökének fel kell hívnia a vizsgázók figyelmét arra, hogy a gyakorlati feladat végzése során milyen munka- és környezetvédelmi, ergonómiai és higiénés előírásokat kell betartani. Valamennyi vizsgamunkát önállóan kell elvégezni a mesterjelöltnek. A gyakorlati vizsga értékelése a bizottság által előre összeállított szakmai szempontok szerint kialakított pontozólapon történik. A pontozólapon szereplő értékelési szempontokat és az elérhető összpontszámot a gyakorlati 2001/117. szám vizsga előtt a vizsgázókkal ismertetni kell. A feladatok megvalósítását a bizottság folyamatosan figyelemmel kíséri. A jelölt munkáját a munkavégzés előkészítésének, végzésének szakszerűsége, pontossága, technikai és technológiai folyamatok alkalmazása, valamint a munkavédelmi szabályok betartása alapján értékelik. A gyakorlati vizsga minősítése: „megfelelt”, illetve „nem felelt meg”. A gyakorlati vizsgán megfelelt minősítést kap az a vizsgázó, aki a maximálisan adható pontszám 60%-át elérte. 60% alatti teljesítés esetén a gyakorlati vizsgát meg kell ismételnie. A vizsgázó csak sikeres gyakorlati vizsga esetén bocsátható az elméleti vizsgára. A gyakorlati vizsga után közvetlenül a jelöltet tájékoztatni kell az elért eredményéről.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes